LEDNICKÉ ROVNE. Obec má staronového hlavného kontrolóra. V konkurencii 16 kandidátov na túto funkciu obhájila svoju pozíciu doterajšia hlavná kontrolórka Mária Bošková.
"Výberové konanie sa uskutočnilo v pondelok (31.8.). Zo 16 prihlásených kandidátov neprišlo na výberové konanie päť kandidátov, ďalší traja sa vzdali po tom, ako sa dozvedeli, že kontrolór obce má byť na plný pracovný úväzok," informoval starosta obce Ľuboš Savara s tým, že výsledkom výberového konania bolo odporúčanie komisie pre poslancov obecného zastupiteľstva.
Poslanci podľa Savaru na svojom štvrtkovom zasadnutí akceptovali odporúčanie komisie a za hlavnú kontrolórku zvolili Boškovú. Tá v tejto funkcii pracovala aj v predchádzajúcom šesťročnom období.